จองสลาก1พ.ย. กรุงไทยแนะให้ ทำผ่านเอทีเอ็ม
ธนาคารกรุงไทยแนะจองซื้อสลากงวด 1 พ.ย. ผ่านเอทีเอ็มและอินเทอร์เน็ตแบงก์
12 ต.ค. 2558

ธนาคารกรุงไทยแนะจองซื้อสลากงวด 1 พ.ย. ผ่านเอทีเอ็มและอินเทอร์เน็ตแบงก์
นายทรงพล ชีวะปัญญาโรจน์ รองกรรมการผู้จัดการใหญ่ ธนาคารกรุงไทย เปิดเผยว่า วันที่เปิดให้ผู้ค้าสลากรายย่อยซื้อสลากกินแบ่งรัฐบาลงวดวันที่ 1 พ.ย. 2558 และสั่งจองสลากกินแบ่งรัฐบาลล่วงหน้างวดวันที่ 16 พ.ย. 2558 จะตรงกับวันที่ 18-22 ต.ค.นี้ ซึ่งยังเปิดให้ดำเนินการได้ตามปกติทุกช่องทาง ยกเว้นในวันอาทิตย์ที่ 18 ต.ค. ซึ่งเป็นวันที่ธนาคารปิดทำการผู้ค้าจะไม่สามารถทำรายการที่สาขาได้ แต่ยังสามารถซื้อและจองในช่องทางอื่นที่เปิดให้บริการ เช่น เครื่องเอทีเอ็ม อินเทอร์เน็ตแบงก์กิ้งของธนาคารกรุงไทย หรือสาขาภายในห้าง
อย่างไรก็ดี ในรอบการสั่งซื้อและสั่งจองล่วงหน้างวดที่แล้วถือเป็นครั้งแรกของการเปิดดำเนินการ ธนาคารจึงได้ขออนุญาตธนาคารแห่งประเทศไทย (ธปท.) เปิดทำการเป็นกรณีพิเศษ 100 สาขา ในวันเสาร์ที่ 3 ต.ค. ส่วนครั้งนี้ที่ติดวันอาทิตย์ไม่ได้ขอเปิดเป็นพิเศษเพื่อให้กลับสู่ระบบปกติ ซึ่งเชื่อว่าไม่กระทบเพราะผู้ค้าสลากที่มาลงทะเบียนกว่า 8 หมื่นราย มีบัตรเอทีเอ็มถึง 7.5 หมื่นราย ซึ่งสามารถทำรายการที่เครื่องเอทีเอ็มได้และใช้เวลาสั้นกว่าทำรายการที่สาขาถึง 4 เท่า
ทั้งนี้ จากการคำนวณเวลาทำรายการสั่งซื้อและจองล่วงหน้า พบว่า ทำผ่านเครื่องเอทีเอ็มกดเมนูทำรายการเพียง 3 ครั้งก็เสร็จสิ้น ใช้เวลาเพียง 1 นาที หรือ 60 คน/ชั่วโมง ขณะที่ทำรายการผ่านสาขาใช้เวลา 4 นาที หรือ 15 คน/ชั่วโมง จึงพยายามส่งเสริมให้ทำรายการผ่านอิเล็กทรอนิกส์ที่เร็วและประหยัดกว่า และครั้งนี้จำนวนสลากจองล่วงหน้ายังมีจำนวนเท่าเดิม 1.3 หมื่นเล่ม หรือ 13 ล้านฉบับคู่
สำหรับประชาชนที่สนใจสามารถเข้าไปสั่งซื้อ-จองสลากล่วงหน้าได้ 3 ช่องทาง คือผ่านที่ทำการธนาคารกรุงไทยทุกสาขาทั่วประเทศ ในเวลาเปิดทำการหรือดำเนินการผ่านตู้เอทีเอ็มของธนาคารกรุงไทย ตั้งแต่เวลา 08.00-22.00 น. และผ่านระบบเน็ตแบงก์ของธนาคารกรุงไทย ในคอมพิวเตอร์และโทรศัพท์มือถือตั้งแต่เวลา 08.00-22.00 น.
ทั้งนี้ มีการเปลี่ยนแปลงเวลาทำรายการผ่านระบบอินเทอร์เน็ตและตู้เอทีเอ็ม จากเดิมเริ่มตั้งแต่เวลา 05.00 น.นั้น เพื่อเป็นการลดความเสียเปรียบของผู้ซื้อ-จองล่วงหน้าที่ประสงค์จะทำรายการผ่านเคาน์เตอร์ธนาคาร ที่เปิดทำการเวลา 08.30 น. หรือตามเวลาเปิดทำการของห้างสรรพสินค้า กรณีสาขาธนาคารตั้งอยู่ในห้างสรรพสินค้า